**Asemănare**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Asemănare

În piruete strâns legate,

se-nvârte lin o balerină,

ce-ascultă valsul primăverii,

la margine de drum, a serii.

În ochii ei, sclipesc doar stele,

prin paşii ei, dansează iele

şi parcă este-o figurină,

cu braţele în vânt purtate.

Dar trupul fin, cu voaluri albe,

când piruete-ameţitoare

pe vârf de poante, cu dantele,

ca limbi de ceas, pe cer de stele

se contopesc cu dansul serii

într-o chemare-a primăverii,

se-aseamănă cu-un chip de floare,

dintr-o grădină, doar cu nalbe.